SELETUSKIRI

1.Ettepaneku taust

1.1.Ettepaneku põhjused ja eesmärgid

Käesolev ettepanek kuulub teadusuuringute ja innovatsiooni raamprogrammi „Euroopa horisont“ õigusaktide paketti. Selle eesmärk on viia ellu ELi järgmist pikaajalist finantsraamistikku aastateks 2021–2027 ja komisjoni töökohtade, majanduskasvu, õigluse ja demokraatlike muutuste tegevuskavas toodud prioriteete ja komisjoni üldisi poliitilisi prioriteete („Euroopa horisont“).

Euratomi teadus- ja koolitusprogrammi ettepanekus käsitletakse Euroopa tuumaenergia eri kasutuste põhiküsimust. Tuumaenergia kasutamine energeetikas ja muudes valdkondades Euroopa üldsuse huvides nõuab pikaajalisi jõupingutusi, et vähendada ohutuse ja julgeolekuga seotud riske ning toetada ohutu tuumatehnoloogia ja optimaalse kiirguskaitse väljaarendamist. Selle jõupingutuse puhul on tähtis roll riigi tasandil tehtavatel avaliku ja erasektori teadusuuringutel. Euratomi ülesanne on täiendada liikmesriikide osamakseid ühenduse teadus- ja koolitusprogrammi abil.

Käesoleva Euratomi teadus- ja koolitusprogrammi ettepanekuga aastateks 2021–2025 (edaspidi „programm“) soovib komisjon saada nõukogul nõusolekut viieaastasele programmile, millega jätkatakse praeguse programmi peamisi teadustegevusi, laiendatakse teadusuuringuid ioniseeriva kiirguse kasutamiseks muudes valdkondades kui energeetika ning viiakse ellu parandusi hariduse, koolituse ja teadustaristule juurdepääsu valdkondades. Kavandatav programm täiendab programmi „Euroopa horisont“, kasutades samu vahendeid ja osalemise eeskirju. Ettepanekuga määratakse kindlaks eelarve ja ühised teadusuuringute eesmärgid nii otseste kui ka kaudsete meetmete puhul, mida rakendatakse liikmesriikidega kokkulepitud tööprogrammide kohaselt.

Programm toetab kiirguskaitsealaseid teadusuuringuid nii tuumaenergia tootmise kui ka ioniseeriva kiirguse kasutamiseks mujal kui energiatootmise valdkonnas. Viimatinimetatud teadusuuringute eesmärk on vähendada kõnealuste tehnoloogiate kasutamisest põhjustatud väikese annusega kokkupuutest tulenevaid riske. Kiirguskaitsealased teadusuuringud on juba toonud kasu meditsiinisektorile. Samuti võib see pakkuda märkimisväärset kasu üldsusele mitmes valdkonnas, nagu tööstus, põllumajandus, keskkond ja julgeolek. Säte, millega võimaldatakse valdkonnaülest tegevust ja koostoimeid programmiga „Euroopa horisont“, annab ka võimaluse edendada teadusuuringuid kiirguse kasutamiseks muudes valdkondades kui energiatootmises. Üks programmi eesmärkidest on muuta tuumatehnoloogiad ohutumaks, arendades paremat arusaama tuumareaktorite vananemisest ning täiustades õnnetusjuhtumite ohjamise strateegiaid. Samuti toetatakse programmiga tulevase tuumalõhustumistehnoloogia ohutusaspektide hindamist ja esitlemist, niivõrd kuivõrd see on vajalik ühenduse ohutusalase oskusteabe säilitamiseks. Tuumalõhustumistehnoloogia kiiresti kasvav kasutus kogu maailmas muudab selle Euratomi teadusuuringute valdkonna veelgi olulisemaks. Programm sisaldab veel teisi sama olulisi ülesandeid: kasutatud tuumkütuse ja radioaktiivsete jäätmete käitlemise ja lõppladustamise võimaluste edendamine ning kiirgusega seotud hädaolukorraks valmisoleku toetamine.

Arvestades tuumalõhustumistehnoloogia märkimisväärselt suuremat kasutamist kogu maailmas, peab Euratom jätkama teadusuuringuid, et arendada välja metoodikat tuumaalaste kaitsemeetmete, julgeoleku ja tuumarelva leviku tõkestamise toetamiseks.

Samuti keskendub programm tuumasünteesienergia väljaarendamisele, mis on üks vähestest potentsiaalsetest tulevastest võimalustest baaskoormus- ja vähese CO2-heitega elektrienergia tootmiseks. Selle tehnoloogia teostatavusuuringud tuleb läbi viia tulevaste põlvkondade heaolu huvides. Kuigi termotuumaelektrijaamade kasutuselevõtt, mis võib aidata kaasa ELi energiaallikate kogumi CO2-heite vähendamisele, on jätkuvalt kauge väljavaade, on programmi eesmärk viia ellu Euroopa tuumasünteesi tegevuskava, et saavutada eesmärk toota elektrit tuumasünteesi teel. Sel eesmärgil näidatakse, et tuumasünteesi saab kasutada energia tootmiseks, kasutades selleks olemasolevaid ja tulevasi tuumasünteesirajatisi, kaasa arvatud ITER-it, ning projektide, materjalide ja tehnoloogiate väljatöötamise kaudu valmistutakse ette tulevaste termotuumaelektrijaamade rajamiseks.

Tehes jõupingutusi tuumasünteesienergia arendamiseks, suurendatakse programmiga tööstuse kaasatust ja osa, keskendudes eriti sellele, et lihtsustada oskusteabe siiret tuumasünteesilaboritest tööstusele, kes peaks sobival ajal võtma üle vastutuse DEMO projekteerimise eest.

Lisaks nimetatud teadustegevustele nähakse ettepanekus ette konkreetsemad teadusuuringud tuumarajatiste dekomisjoneerimise kohta. Programmis käsitletakse selliseid küsimusi nagu vajalike oskuste parandamine, parimate tavade jagamine, metoodika väljatöötamine ja tuumarajatiste dekomisjoneerimisel tekkivaid üldlevinud küsimusi käsitlevate teadusuuringute kaasrahastamine.

Seoses ühenduse tuumaalase oskusteabe ja pädevusega võimaldab kavandatav Euratomi määrus ja programmi „Euroopa horisont“ ettepanek tuumateadlastel osaleda nüüd haridus- ja koolituskavades, näiteks Marie Skłodowska-Curie meetmetes. See aitab säilitada ühenduse siseselt vajalikke oskusi.

Teadustaristu osas pakub ettepanek rahalist toetust Euroopa ja rahvusvahelistele teadustaristutele, kaasa arvatud JRC teadustaristutele, et neid varustada, teha need kättesaadavaks ja anda asjakohane juurdepääs neile.

Käesolevas ettepanekus on sätestatud, et seda tuleks kohaldada alates 1. jaanuarist 2021. See hõlmab 27 liikmesriiki, arvestades, et Euroopa Ülemkogu sai 29. märtsil 2017 Ühendkuningriigilt teate tema kavatsuse kohta astuda välja Euroopa Aatomienergiaühendusest Euroopa Liidu lepingu artikli 50 alusel kooskõlas Euroopa Aatomienergiaühenduse asutamislepingu artikliga 106a.

1.2.Kooskõla poliitikavaldkonnas praegu kehtivate õigusnormidega

Programm võtab üle ajavahemikuks 2014–2020 kehtestatud Euratomi programmide teadustegevuse peamised eesmärgid, rakendades samal ajal eespool selgitatud muudatusi. Samuti on programm kooskõlas programmi „Euroopa horisont“ käsitlevate ettepanekutega, sest need on ainsad ELi ja Euratomi programmid, mis toetavad teadusuuringuid ja innovatsiooni ning täiendavad riiklikku rahastamist. Enamik rakendamist, hindamist ja juhtimist käsitlevatest sätetest on mõlema puhul samad. Euratomi programmiga toetatavad teadusuuringute valdkonnad ei kuulu programmi „Euroopa horisont“ nii õiguslikel (eri aluslepingud) kui ka juhtimisega seotud põhjustel (tegevuse dubleerimise ärahoidmine). Siiski pööratakse rohkem tähelepanu koostoime arendamisele programmiga „Euroopa horisont“.

1.3.Kooskõla muude liidu tegevuspõhimõtetega